PATVIRTINTA

2024 m. rugsėjo 2 d.

gimnazijos direktoriaus

įsakymu Nr. V – 66

**PREZIDENTO ANTANO SMETONOS GIMNAZIJOS**

**MOKINIO ELGESIO TAISYKLĖS**

**I SKYRIUS**

**BENDROJI DALIS**

1. Mokinio elgesio taisyklės (toliau – Taisyklės) nustato Prezidento Antano Smetonos gimnazijos (toliau – gimnazija) mokinių elgesio taisykles gimnazijoje, jos teritorijoje ir prieigose, gimnazijoje vykstančiuose renginiuose bei gimnazijos organizuojamuose renginiuose, kurie vyksta už gimnazijos ribų, bei mokinių, mokinių ir mokytojų bei kitų bendruomenės narių, gimnazijos svečių tarpusavio santykiuose.
2. Taisyklės  parengtos vadovaujantis Lietuvos Respublikos (toliau – LR) Konstitucija, LR Švietimo įstatymu, LR Vaiko minimalios ir vidutinės priežiūros įstatymu, LR Vaiko teisių pagrindų įstatymu, Vaiko teisių konvencija, LR Vyriausybės nutarimais, Švietimo ir mokslo ministerijos norminiais aktais, Bendrosiomis programomis, Prezidento Antano Smetonos gimnazijos nuostatais, Patyčių prevencijos ir intervencijos vykdymo tvarkos aprašu, Poveikio priemonių taikymo netinkamai besielgiantiems mokiniams tvarkos aprašu bei kitais teisės aktais, siekiant sukurti Gimnazijoje ir jos aplinkoje saugią, draugišką ir bendradarbiavimu grįstą atmosferą bei reglamentuoti mokinių elgesio normas.
3. Taisyklėse numatoma pasiekti šiuos tikslus:

3.1. ugdyti socialines ir asmenines kompetencijas, savo gyvenimą grįsti bendrosiomis žmogaus vertybėmis ir moralaus elgesio normomis, laikytis etiketo reikalavimų;

3.2. atsakingai mokytis, dalyvauti Gimnazijos veikloje;

3.3. būti punktualiu ir reguliariai lankyti  Gimnaziją, gerbti kitų teises;

3.4. ugdyti ir skleisti savo gebėjimus ir talentą;

3.5. ugdyti pagarbų santykį su kitais žmonėmis, mandagų elgesį ir bendrąją kultūrą.

1. Siekiant tvarkos ir drausmės būtina, kad pagarba, atidumas ir nuoširdus bendravimas su kitais taptų įpročiu, o kiekvienas asmuo jaustų atsakomybę už save ir kitus.
2. Mokinių interesams atstovauja  Mokinių taryba, mokinio tėvai (globėjai, rūpintojai).
3. Šių Taisyklių privalo laikytis kiekvienas Gimnazijos mokinys.
4. Gimnazijos bendruomenės nariai turi teisę teikti siūlymus dėl Taisyklių pakeitimų, kurie aptariami  Mokinių ir Gimnazijos tarybose.
5. Sudarydamas Mokymo sutartį, mokinys ir jo tėvai (globėjai, rūpintojai) susipažįsta  su šiomis Taisyklėmis.
6. Mokinio taisyklių reikalavimų vykdymą prižiūri klasių vadovai, socialiniai pedagogai, mokytojai ir kiti darbuotojai, Gimnazijos taryba, Mokinių taryba, kiti bendruomenės nariai.

**II SKYRIUS**

**MOKINIO TEISĖS**

1. Pagal savo gebėjimus ir polinkius mokytis mokykloje, savarankiškai mokytis ir gauti tinkamą išsilavinimą.
2. Mokinys turi teisę į saviraiškos laisvę, nekenkiant kitiems.
3. Mokytis savitarpio supratimu grįstoje, psichologiškai ir fiziškai saugioje aplinkoje, turėti higienos reikalavimus atitinkantį mokymosi krūvį, vietą ir aplinką.
4. Gauti informaciją apie švietimo programas, mokymosi formas. Mokinys turi teisę pasirinkti mokyklos siūlomas formaliojo švietimo programas, programas papildančius modulius, pasirenkamųjų dalykų ir neformaliojo ugdymo programas.
5. Gauti psichologinę ir specialiąją pedagoginę, socialinę pedagoginę ar sveikatos priežiūros pagalbą.
6. Gauti informaciją apie savo mokymosi pasiekimų įvertinimą, nešališką mokymosi pasiekimų įvertinimą, pagrįstą Lietuvos Respublikos švietimo ir mokslo ministro įsakymu patvirtinta Mokinių pažangos ir pasiekimų vertinimo samprata;
7. Dalyvauti Gimnazijos savivaldoje ir Gimnazijos organizuojamoje veikloje.
8. Įstatymų nustatyta tvarka ginti savo teises.
9. Burtis į vaikų ir jaunimo organizacijas, lavintis saviugdos ir saviraiškos būreliuose, dalyvauti visuomenės gyvenime, taikiuose susirinkimuose, kurių veikla neprieštarauja Lietuvos Respublikos įstatymams.
10. Pagal savo galimybes ir gebėjimus atstovauti Gimnaziją olimpiadose, konkursuose, sporto varžybose ir kituose renginiuose.

**III SKYRIUS**

**MOKINIO PAREIGOS**

1. **Mokymasis**

20.1. Sudarius mokymosi sutartį, laikytis visų jos sąlygų, Gimnazijos vidaus tvarką reglamentuojančių dokumentų reikalavimų.

20.2. Mokinys privalo stropiai mokytis, nevėluoti į pamokas,  laikytis mokinio elgesio normų, gerbti mokytojus ir kitus Gimnazijos bendruomenės narius, vykdyti mokyklos vadovybės ir teisėtus mokytojų reikalavimus, nepažeisti jų teisių ir teisėtų interesų.

20.3. Mokytis pagal pradinio ir pagrindinio ugdymo programas iki 16 metų.

20.4.  Į pamoką mokinys privalo atvykti atlikęs namų darbus, atsinešti visas tai pamokai reikalingas priemones, turėti vadovėlius, sąsiuvinius, rašymo ir kitas mokiniui pamokoje reikalingas

Priemones, sėdėti mokytojo nurodytoje vietoje.

20.5.  Pamokos metu mokinys privalo laiku atlikti mokytojo paskirtas užduotis ir savo elgesiu netrukdyti mokytojui ir kitiems mokiniams; pamoką pradeda ir užbaigia mokytojas, o ne mokinys.

20.6.  Pamokoje naudoti tik mokymo(si) procesui reikalingas priemones, po pamokos mokinys privalo palikti tvarkingą savo darbo vietą.

20.7.  Mokinys privalo tausoti vadovėlius – aplenkti juos, neprirašinėti, neplėšyti.

20.8.  Atsakingai elgtis virtualioje erdvėje, gerbti savo ir kitų privatumą ir teises.

20.9. Tausoti visuomeninį, privatų ir mokyklos turtą. (Sugadinus ar sunaikinus mokyklos

turtą, padarytą žalą atlygina tėvai (globėjai) įstatymų ir mokyklos nustatyta tvarka.)

**21.Lankomumas**

21.1. Mokinys privalo reguliariai ir punktualiai lankyti Gimnaziją.

21.2. Mokinio neatvykimas į Gimnaziją, nedalyvavimas pamokoje (ar jos dalyje) gali būti pateisintas dėl šių priežasčių**:**

21.3. ligos ar apsilankymo pas gydytoją:

21.3.1. **ne daugiau nei 5 mokymosi dienas per kalendorinį mėnesį** pateisina nepilnamečio mokinio tėvai (globėjai, rūpintojai). Pirmą neatvykimo į gimnaziją dieną praneša telefonu, trumpąja žinute (sms), pranešimu elektroniniame dienyne ar raštu klasės vadovui.

21.3.2. mokiniui praleidusdaugiau nei 5 dienas per kalendorinį mėnesį, praleistos pamokos pateisinamos įsitikinus, kad dėl mokinio ligos buvo kreiptasi į gydytojus. Mokinio apsilankymą asmens sveikatos priežiūros įstaigoje patvirtinančią informaciją turi pateikti tėvai, prisijungę prie Elektroninės sveikatos paslaugų ir bendradarbiavimo infrastruktūros informacinės sistemos ( ESPBI IS) paciento paskyros, pasidarydami ekrano nuotrauką ir ją pateikia klasės vadovui per elektroninį dienyną.

21.4. Kitų svarbių asmeninių priežasčių, nepilnamečio mokinio tėvų (globėjų, rūpintojų) gali būti pateisinamos **ne daugiau nei 3 mokymosi dienos per pusmetį**. Gimnazija gali leisti pateisinti ir daugiau mokymosi dienų ar pavienių pamokų, jei yra objektyvios ir pagrįstos priežastys (pateikus pagrindžiančių tai dokumentų kopijas ar informavus dėl tokio poreikio).

21.5. Nepalankių oro sąlygų, įvykių, susijusių su visuomeniniu ar kitu transportu, kuriuo mokinys vyksta į Gimnaziją, eismo sutrikimų ar kitų nenugalimos jėgos (*force majeure*) aplinkybių. Neatvykimo į gimnaziją dieną, tėvai (globėjai, rūpintojai) praneša telefonu, trumpąja žinute (sms), pranešimu elektroniniame dienyne ar raštu klasės auklėtojui.

21.6. Mokinio dalyvavimo sporto varžybose, olimpiadoje ir / ar kitame ugdomajame renginyje (toliau – renginys), kuris organizuojamas Gimnazijos arba kitų institucijų ar įstaigų. Jei renginį organizuoja ne Gimnazija, o kita institucija ar įstaiga, nepilnamečio mokinio tėvai (globėjai, rūpintojai) dėl dalyvavimo renginyje Gimnazijos vadovui ar jo įgaliotam asmeniui turi pateikti prašymą dėl praleistų pamokų pateisinimo ( prie prašymo pridedamos jį pagrindžiančių dokumentų kopijos) iki renginio arba ne vėliau kaip kitą darbo dieną po jo arba renginį organizuojanti institucija, ar įstaiga turi pateikti oficialią informaciją apie mokinio dalyvavimą renginyje iki renginio arba ne vėliau kaip kitą darbo dieną po jo.

21.7. Mokinio tikslinio kvietimo atvykti į valstybinę ar savivaldybės instituciją ar įstaigą (pvz., pedagoginę psichologinę tarnybą, Valstybės vaiko teisių apsaugos ir įvaikinimo tarnybą prie Socialinės apsaugos ir darbo ministerijos ar jos įgaliotą teritorinį skyrių, teismą ir kt.), nepilnamečio mokinio tėvams (globėjams, rūpintojams) pateikus gimnazijai įrodymus (informaciją), patvirtinančius apsilankymą.

**22. Akademinis sąžiningumas**

22.1. Kiekvienas Gimnazijos mokinys siekia išnaudoti savo intelektinių gebėjimų potencialą ir gerbti kitus bei jų darbus, mintis ir idėjas.

22.2. Sukčiavimas ar sąlygų sudarymas, kad sukčiautų kiti, yra Mokinio elgesio taisyklių pažeidimas.

22.3. Akademinio nesąžiningumo formos:

22.3.1. plagijavimas. Jis apibrėžiamas kaip tyčinis kito asmens idėjų, žodžių ar darbo pasisavinimas. Naudodamiesi internetinėmis svetainėmis ir jose pateikta informacija mokiniai privalo nurodyti savo darbe panaudotos informacijos (žemėlapių, fotografijų, iliustracijų, duomenų, grafikų ir kitų kopijų) šaltinį bei adresą;

22.3.2. darbo dubliavimas – tai to paties darbo pateikimas skirtingiems mokytojams;

22.3.3. testų, kontrolinių ir kitų užduočių vagystė (atsiskaitymo užduočių fotografavimas, užduočių lapo ėmimas be mokytojo leidimo, užduočių perpasakojimas kitiems mokiniams ir kt.);

22.3.4. sąmoninga pagalba sukčiauti kitam (namų, klasės, laboratorinių darbų davimas nusirašyti, pasakinėjimas per atsiskaitymus, atsiskaitymo rašymas už kitą asmenį ir kt.);

22.3.5. neleistinos medžiagos ar priemonių (pvz.: mobiliojo telefono, kitos išmaniosios įrangos, užrašų, paruoštukų) naudojimas atsiskaitomųjų darbų metu;

22.3.6. pamokų filmavimas ar fotografavimas be mokytojų sutikimo;

22.3.7. dirbtinio intelekto naudojimas ruošiant namų darbų užduotis, rengiant darbus.

22.4. Mokiniai, pažeidę akademinio sąžiningumo reikalavimus, vertinami vienetu su komentaru, kad darbas atliktas nesąžiningai.

**23.Mokinio elgesys**

23.1. Mandagiai elgtis su Gimnazijos bendruomenės nariais ir Gimnazijos svečiais.

23.2. Mokymosi metu į Gimnaziją ateiti su Gimnazijos nustatyto pavyzdžio uniforma (Prezidento Antano Smetonos gimnazijos mokinių uniformos dėvėjimo tvarkos Aprašas) , švariai ir tvarkingai apsirengęs.

23.2.1. Jeigu mokinys be pateisinamos priežasties (vyksta diena „be uniformų“ ir pan.) gimnazijoje nedėvi uniformos, mokyklos darbuotojas, pastebėjęs pažeidimą **įspėja mokinį žodine pastaba,** jeigu mokinys nesureagavo į pastabą ir toliau gimnazijoje būna be uniformos, mokyklos darbuotojas rašo **pastabą el. dienyne.**

23.2.2. Mokiniui, gavus **dvi pastabas (įrašytos el. dienyne)** dėl gimnazijos uniformos nedėvėjimo, socialinis pedagogas kviečiasi jį pokalbio ir pildo **susitarimą (**pildomas priedas Nr.1)**, kad mokinys savaitę laiko** kas rytą ateina pas socialinį pedagogą ir parodo, kad gimnazijoje turi ir yra apsirengęs uniformą. Apie susitarimą socialinis pedagogas informuoja klasės vadovą, mokinio tėvus ir direktoriaus pavaduotoją ugdymui.

23.2.3. Mokiniui, gavus **tris pastabas** dėl uniformos nedėvėjimo, socialinis pedagogas kreipiasi į direktoriaus pavaduotoją ugdymui, pateikdamas užpildytas drausmės pažeidimo pažymas (priedas Nr.1). Direktoriaus pavaduotojas ugdymui kartu su socialiniu pedagogu kviečiasi mokinį pokalbio ir pildo **susitarimą, kad mokinys visą mėnesį** kas rytą ateina pas socialinį pedagogą ir parodo, kad gimnazijoje turi ir yra apsirengęs uniformą. Apie susitarimą socialinis pedagogas informuoja klasės vadovą, mokinio tėvus.

23.2.4. Jei mokinys gauna **ketvirtą pastabą**, mokinys ir jo tėvai kviečiami pokalbio **VGK komisijos posėdyje**, priimami aiškūs susitarimai ir įsipareigojimai dėl gimnazijos uniformos dėvėjimo.

23.3. Laikytis bibliotekoje ir skaitykloje nustatytos tvarkos ir taisyklių:

23.3.1. Tausoti ir saugoti bibliotekos ir skaityklos spaudinius ir kitus dokumentus,

negadinti bibliotekos ir skaityklos inventoriaus.

23.3.2. Neišnešti skaitinių ir kitų dokumentų iš bibliotekos ar skaityklos patalpų, jei

spaudiniai ir kiti dokumentai neįrašyti į skaitytojo formuliarą.

23.3.3. Nustatytu laiku grąžinti spaudinius.

23.3.4. Bibliotekos ir skaityklos patalpose laikytis tylos, netrukdyti dirbti.

23.3.5. Drabužius, įskaitant galvos apdangalus, kabinti rūbinėje.

23.4. Valgyti tik nustatytu laiku. Mandagiai elgtis valgykloje, ramiai stovėti eilėje ir nesistumdyti, valgyti prie stalo, pavalgius nusinešti indus, prieš valgį ar po tualeto visuomet plauti rankas. Mokiniai, kuriems yra pamoka, nuskambėjus pirmam skambučiui į ją, neaptarnaujami.

23.5. Pertraukų metu elgtis saugiai ir atsakingai savo ir kitų atžvilgiu: kabinetuose, koridoriuose, laiptinėse, rūbinėje, bibliotekoje, valgykloje ir kitose Gimnazijos patalpose bei Gimnazijos kieme laikytis saugaus elgesio taisyklių: nešiukšlinti, nesimušti, nesityčioti, nesispjaudyti, nečiuožinėti turėklais, nešokinėti nuo laiptų ar kitų aukštų daiktų, nebėgioti, netriukšmauti, nesėdėti ant palangių, nesistumdyti, nežaisti pavojingų sveikatai žaidimų, nesimėtyti sniego gniūžtėmis ar kitais daiktais, nedaryti kitų veiksmų, kurie sukeltų pavojų sau ar aplinkiniams, viešai nedemonstruoti intymios draugystės.

23.6. Laikytis saugaus darbo ir elgesio taisyklių kabinetuose ir sporto salėse.

23.7.  Sveikintis su Gimnazijos darbuotojais, svečiais.

23.8. Fizinio ugdymo pamokose dėvėti sportinę aprangą ir tam skirtą avalynę.

23.9. Palaikyti švarą ir tvarką Gimnazijoje bei jos teritorijoje: nešiukšlinti, šiukšles rūšiuoti, nespjaudyti, nelipdyti kramtomosios gumos ant stalų, kėdžių ir sienų, nepiešti ant Gimnazijos inventoriaus ir sienų, nelaužyti medžių, krūmų, nemindžioti želdynų.

23.10.  Pastebėjęs sugadintą Gimnazijos turtą, apie tai nedelsiant pranešti budinčiam mokytojui ar kuriam kitam  Gimnazijos darbuotojui.

23.11. Rūpintis savo asmeninių daiktų saugumu.

23.12. Renginių/užsiėmimų metu gerbti save ir kitus, nevėluoti į juos, tausoti Gimnazijos turtą ir inventorių, palaikyti tvarką ir švarą renginio /užsiėmimo vietoje, vykdyti renginio/užsiėmimo vadovų nurodymus.

23.13. Dalyvauti Vaiko gerovės komisijos posėdžiuose, jeigu mokinys yra pakviestas.

23.14. Atlikti socialinę – pilietinę veiklą.

23.15. Viešose vietose elgtis mandagiai, kultūringai, garbingai atstovauti savo Gimnazijai.

23.16. Laikytis taisyklių prieš patyčias:

23.16.1. mes nesityčiosime iš kitų;

23.16.2. mes stengsimės padėti tiems, iš kurių tyčiojamasi;

23.16.3. mes stengsimės bendrauti su tais, kurie yra atstumti;

23.16.4. jei sužinosime, kad iš kažko tyčiojamasi – pasakysime suaugusiems ir mokykloje, ir namuose.

23.17. Mokiniui draudžiama:

23.17.1. Gimnazijoje ir jos teritorijoje arba už jos ribų naudoti arba propaguoti psichologinį, fizinį smurtą, lytinę/rasinę/religinę nesantaiką, turėti, pardavinėti ir naudoti tabaką, elektronines cigaretes, turėti, pardavinėti ir vartoti alkoholinius, energetinius gėrimus, narkotines medžiagas, bei vartoti necenzūrinius žodžius ar gestus, taip pat draudžiama ateiti į Gimnaziją ar jos teritoriją apsvaigus nuo alkoholio ir psichotropinių medžiagų; naudoti pirotechnikos priemones, jomis prekiauti ar platinti literatūrą šiomis temomis.

23.17.2. vagiliauti ir žaisti azartinius žaidimus (kortomis ir kita);

23.17.3.Gimnazijos patalpose ir teritorijoje filmuoti ar fotografuoti mokinių, mokytojų ar Gimnazijos darbuotojų veiklą, viešinti jų atvaizdus ar platinti informaciją apie asmenį per masines informavimo priemones, socialinius tinklalapius internete negavus asmens leidimo; pamokoje griežtai draudžiama naudotis muzikiniais grotuvais;

23.17.4. pamokų metu valgyti, gerti gėrimus (išskyrus vandenį), kramtyti kramtomąją gumą; į kabinetą ateiti apsivilkus striukę, paltą, užsidėjus kepurę. (Išskyrus atvejus, kai yra atskiras mokyklos vadovo leidimas).

23.17.5. neštis pavojų sveikatai keliančius bei ugdymo procesui nereikalingus daiktus: šaunamuosius ginklus, dujų balionėlius, peilius, degtukus, žiebtuvėlius, sprogmenis ir kitas pirotechnikos priemones, cigaretes, elektronines cigaretes, narkotines medžiagas, alkoholinius gėrimus, švirkštus ir kt.;

23.17.6. Gimnazijos patalpose ir teritorijoje laistytis vandeniu ar kitais skysčiais;

23.17.7. neštis sniegą ir mėtytis juo Gimnazijos patalpose, kieme grubiai kitų atžvilgiu žaisti su sniegu;

23.17.8. Gimnazijos patalpose važinėti riedlentėmis, riedučiais, naudotis kitu sporto inventoriumi ne tam skirtose vietose; atsivežus paspirtuką, jį palikti kieme, pritvirtinant prie stovų, skirtų dviračiams;

23.17.9. į Gimnazijos patalpas vestis (ar neštis) gyvūnus (šunis, kates ir kt.), be mokyklos administracijos leidimo į mokyklą pasikviesti ar įsivesti pašalinius asmenis ar kitus draugus, kurie nėra mūsų mokyklos mokiniai.

**IV** **SKYRIUS**

**IŠĖJIMO IŠ GIMNAZIJOS TVARKA**

**24.Mokinių išleidimo iš Gimnazijos pamokų, pertraukų metu tvarka**

24.1. Pamokų ir pertraukų metu mokiniai savavališkai išeiti Gimnazijos teritorijos negali.

24.2. Išeiti iš Gimnazijos teritorijos mokinys gali tik mokytojo, klasės vadovo ar budinčio vadovo leidimu:

24.2.1 tėvų (globėjų) prašymu, kuriame įvardytas tikslus laikas ir priežastis;

24.2.2. susirgus mokiniui, visuomenės sveikatos specialisto rekomendacija ir tėvų sutikimu;

24.2.3. tikslinių iškvietimų pažyma;

24.2.4. direktoriaus įsakymu.

24.3. Mokinio, kuriam yra būtinybė išvykti iš mokyklos anksčiau nei baigiasi pamokos tėvai el. dienynu privalo informuoti klasės vadovą ir dalyko mokytojus.

24.4. Mokiniui savavališkai išėjus iš Gimnazijos teritorijos ugdymo metu, atsako jo tėvai (globėjai, rūpintojai).

**V SKYRIUS**

**MOBILIŲJŲ ĮRENGINIŲ NAUDOJIMO TVARKA**

**25. Mobiliųjų telefonų ir kitų išmaniųjų įrenginių (toliau - išmanieji įrenginiai) naudojimosi taisyklės**

Taisyklėmis siekiama:

* sumažinti žalos vaikų sveikatai riziką, irzlumą, negebėjimą koncentruoti dėmesio;
* apsaugoti vaikus nuo tokio pavojingo turinio internete kaip smurtas ar pornografija, taip pat ir patyčių mokinių ir mokyklos darbuotojų atžvilgiu;
* vykdyti priklausomybės nuo išmaniųjų įrenginių, vėliau peraugančios į nomofobiją prevenciją;
* užtikrinti Gimnazijos vidinę tvarką.

25.1.Mokiniui, atsinešusiam į Gimnaziją išmanųjį įrenginį, draudžiama juo naudotis pamokų, pertraukų ir renginių metu.

25.2.Dalyko mokytojui leidus, išmanusis įrenginys gali būti naudojamas tik mokymosi tikslams.

25.3. Išimtinais atvejais (trauma, liga ir kitos ekstremalios situacijos) Gimnazijos darbuotojui leidus, galima skambinti tėvams (globėjams, rūpintojams).

25.4. Atsinešęs į Gimnaziją išmanųjį įrenginį, mokinys (-ė) privalo išjungti garsą ir nesinaudoti ugdymo proceso (pamokų, pertraukų, renginių ir kt.) metu. Už telefono saugumą atsako pats mokinys.

25.5. Jeigu pamokos metu mokinys naudojasi išmaniuoju įrenginiu be mokytojo leidimo, ir gavęs **žodinę mokytojo pastabą**, geranoriškai padeda įrenginį ant mokytojo stalo (į dėžutę), tai įrenginys jam grąžinamas pasibaigus pamokai;

25.6. Jei mokinys atsisako padėti ant mokytojo stalo (į dėžutę) naudojamą įrenginį, mokytojas rašo **pastabą el. dienyne** ir informuoja tėvus bei klasės vadovą.

25.7. Jeigu mokinys be leidimo naudojasi išmaniuoju įrenginiu pertraukų ar renginių metu, mokyklos darbuotojas, pastebėjęs pažeidimą **įspėja mokinį žodine pastaba,** jeigu mokinys nesureagavo į pastabą ir toliau naudoja išmanųjį įrenginį, mokyklos darbuotojas rašo **pastabą el. dienyne.**

25.8. Mokiniui, gavus **dvi pastabas (įrašytos el. dienyne)** dėl neleistino išmaniojo įrenginio naudojimo, socialinis pedagogas kviečiasi jį pokalbio ir pildo **susitarimą (**pildomas priedas Nr.1)**, kad mokinys savaitę laiko** kas rytą palieka išmanųjį įrenginį pas socialinė pedagogą, o jam nesant pas klasės vadovą, po pamokų išmanųjį įrenginį pasiima, apie susitarimą socialinis pedagogas informuoja klasės vadovą, mokinio tėvus ir direktoriaus pavaduotoją ugdymui.

25.9. Mokiniui, gavus **tris pastabas** dėl neleistino išmaniojo įrenginio naudojimo, socialinis pedagogas kreipiasi į direktoriaus pavaduotoją ugdymui, pateikdamas užpildytas drausmės pažeidimo pažymas (priedas Nr.1). Direktoriaus pavaduotojas ugdymui kartu su socialiniu pedagogu kviečiasi mokinį pokalbio ir pildo **susitarimą, kad mokinys visą mėnesį** kas rytą palieka išmanųjį įrenginį pas socialinį pedagogą, o po pamokų pasiima, apie susitarimą socialinis pedagogas informuoja klasės vadovą, mokinio tėvus.

25.10. Direktoriaus pavaduotojas ugdymui **padeda mokiniui įgyvendinti susitarimus** tarp mokinio ir klasės vadovo ar socialinio pedagogo.

25.11. Jei mokinys gauna **ketvirtą pastabą**, mokinys ir jo tėvai kviečiami pokalbio **VGK komisijos posėdyje**, priimami aiškūs susitarimai ir įsipareigojimai draudžiantys mokiniui naudotis mokykloje išmaniuoju įrenginiu.

25.12. Gimnazija neatsako už padarytą materialinę žalą asmeniniams daiktams, kuriuos mokiniai atsineša į gimnaziją.

25.13. Mokinių drausmės pažeidimo pažymas socialinis pedagogas saugo vienerius mokslo metus.

**VI SKYRIUS**

**MOKINIŲ SKATINIMAS IR DRAUSMINIMAS**

**26. Mokinių skatinimas**

26.1. Mokiniai gali būti skatinami už:

26.1.1. puikų mokymąsi;

26.1.2. pavyzdingą elgesį;

26.1.3. puikų pamokų lankymą;

26.1.4. aktyvų dalyvavimą klasės ir mokyklos savivaldos veikloje;

26.1.5. meninę, sportinę, kūrybinę, visuomeninę veiklą;

26.1.6. mokyklos garsinimą savivaldybės, respublikos mastu (konkursai, dalykinės olimpiados).

26.2. Mokinių skatinimo priemonės:

26.2.1. mokytojo, klasės auklėtojo žodinė padėka;

26.2.2. mokytojo, klasės auklėtojo padėka raštu elektroniniame dienyne;

26.2.3. mokyklos direktoriaus padėka raštu;

26.2.4. mokyklos direktoriaus padėka tėvams už puikų vaikų auklėjimą;

26.2.5. Kartą metuose geriausiai besimokantiems, nepraleidusiems pamokų, iniciatyviems, aktyviems olimpiadose, konkursuose, varžybose, kituose renginiuose mokiniams ir mokinių savivaldos nariams, esant finansinėms galimybėms, organizuojama edukacinė kelionė ir/arba gabių ir talentingų mokinių apdovanojimo šventė „Mes Jumis didžiuojamės“.

**27. Drausminimas**

27.1. Mokiniams, kurie nesilaiko Mokinio elgesio taisyklių, Gimnazijos nuostatų ar Lietuvos Respublikos įstatymų, juos pažeidinėja, remiantis LR Vaiko teisių apsaugos pagrindų įstatymu Nr. I-1234 taikomos šios **drausminimo priemonės:**

27.2. pirmą kartą nusižengusiam mokiniui reiškiamas žodinis įspėjimas;

27.3. antrą kartą nusižengusiam mokiniui rašoma pastaba el. dienyne;

27.4. trečią kartą nusižengusiam mokiniui organizuojamas socialinio pedagogo pokalbis ir susitarimų sudarymas (pildomas priedas Nr.1) konkrečiam laikotarpiui (savaitei) ir informuojami tėvai;

27.5. ketvirtą kartą nusižengusiam mokiniui skiriamas socialinio pedagogo ir direktoriaus pavaduotojo pokalbis ir susitarimų sudarymas (pildomas priedas Nr.1) konkrečiam laikotarpiui (mėnesiui) ir informuojami tėvai;

27.6. penktą kartą nusižengusiam mokiniui skiriamas kuruojančio pavaduotojo pokalbis su mokiniu ir/ar jo tėvais, sudaromi susitarimai (pildomas priedas Nr.1) arba priimamas sprendimas kreiptis į gimnazijos VGK;

27.7. Gimnazijos VGK – priemonių visuma padėsianti mokiniui laikytis susitarimų, tėvams įsipareigojimų;

27.8. Administracijos posėdyje priimamas sprendimas kreiptis į savivaldybės VGK, Vaiko teisių apsaugos tarnybą ar kitas įstaigas dėl minimalios ar vidutinės vaiko priežiūros skyrimo.

27.9. mokinys Lietuvos Respublikos vaiko minimalios ir vidutinės priežiūros įstatymo (toliau – Vaiko minimalios ir vidutinės priežiūros įstatymas) nustatytais pagrindais ir tvarka gali būti perkeltas į kitą mokyklą arba jam gali būti skirta kita minimalios ar vidutinės priežiūros priemonė (Remiantis LR Švietimo įstatymu 29 str. 11 punktu).

**VII SKYRIUS**

**BAIGIAMOSIOS NUOSTATOS**

28. Šiose taisyklėse nenurodyti reikalavimai, kurių privalu laikytis ir su kuriais mokiniai supažindinami konkrečiose veiklose, yra pateikti atskiruose aprašuose, tvarkose ar kituose dokumentuose.

29. Mokiniai su Taisyklėmis pasirašytinai supažindinami mokslo metų pradžioje, taip pat informuojami tėvai (globėjai, rūpintojai). Mokinius pasirašytinai supažindina klasės vadovas ar kitas Gimnazijos direktoriaus įgaliotas asmuo.

1. Taisyklės gali būti keičiamos, papildomos, keičiantis įstatymams, Gimnazijos darbo organizavimo tvarkai.
2. Taisyklės skelbiamos viešai gimnazijos interneto tinklalapyje.

\_\_\_\_\_\_\_\_\_\_\_\_\_\_\_\_\_\_\_\_\_

Priedas Nr.1

INFORMACIJA APIE MOKINIO TAISYKLIŲ PAŽEIDIMĄ IR PASIEKTĄ SUSITARIMĄ

………… KL. MOKINIUI ……………………………………………..

|  |  |  |  |
| --- | --- | --- | --- |
| Eil.  Nr. | Data/  terminas | Trumpas problemos turinys | Poveikio  rezultatas - susitarimas |
| 1. |  |  |  |
| 2. |  |  |  |
| 3. |  |  |  |
|  |  |  |  |
|  |  |  |  |
|  |  |  |  |